R56m se dwelms in verlate sak opgespoorArgieffoto Dwelms met ŉ geskatte straatwaarde van R56 miljoen is in ŉ verlate bagasiesak by die OR Tambo-lughawe gevind. Kapt. Paul Ramaloko, ŉ woordvoerder van die Valke, het Vrydag gesê doeanebeamptes en polisie by die lughawe het Donderdag omstreeks 16:00 die verlate bagasiesak deursoek en op 20kg kristal metamfetamien (tik) afgekom. “Die beamptes het probeer bepaal aan wie die sak behoort en het probeer om die persoon op te spoor, maar die persoon het verwyn,” het Ramaloko gesê. Die sak het van ŉ vlug vanaf Abu Dhabi gekom. Niemand is nog in verband met die voorval in hegtenis geneem nie.